SFC jejak pemburu haram
CHERYL LAW KUCHING: Sarawak Forestry Corporation (SFC) akan memerangi secara berhabis-habisan
terhadap kumpulan atau pemburu haram yang mengancam hidupan liar di negeri ini. Dengan merujuk artikel Free Malaysia Today, satu laporan berita baru-baru
ini menyatakan di Beijing, China, telah meluluskan penggunaan hempedu beruang bagi
merawat Covid-19 selepas beberapa minggu lalu mengharamkan penjualan haiwan
liar untuk makanan sekali gus menyatakan risiko penyebaran penyakit daripada
haiwan ke manusia. Penyelaras Komunikasi Monitor, Loretta Shepherd menyatakan satu kajian
menunjukkan pemburu terus memburu beruang matahari untuk memenuhi permintaan
pengamal perubatan tradisional Cina di Sabah dan Sarawak. Susulan daripada itu, ia adalah dikhuatiri permintaan untuk hempedu beruang
mungkin meningkat berikutan saranan Beijing dalam mempromosikan hempedu beruang
sebagai ubat Covid-19. Dalam satu kenyataan, Sarawak Forestry Corporation (SFC) yang bekerjasama
dengan Pejabat Residen dan Daerah, Polis Diraja Malaysia (PDRM), Jabatan Kastam,
Jabatan Imigresen, Agensi Maritim, Penguasa Pelabuhan, Tentera Darat, dan
agensi penguatkuasaan lain memberi amaran kepada pemburu haram dan penyeludup untuk
dikenakan tindakan tegas termasuk hukuman penjara mengikut Ordinan Perlindungan
Hidupan Liar 1998. “Sesiapa yang ditangkap memburu atau menjual bahagian beruang atau haiwan,
atas sebab apa pun, akan dikenakan hukuman.  “Pada masa ini, apabila pakar penjagaan kesihatan barisan hadapan kita dan
banyak sektor lain melakukan yang terbaik untuk mengekang dan merawat pesakit,
pemburuan beruang bukan jalan penyelesaian,” katanya Menurut kenyataan SFC,  Sarawak turut
mengetatkan kawalan pergerakan di sempadan serta mengawal pemburuan ke atas
spesies yang terancam antara sempadan dan antarabangsa. “Selain itu, SFC secara aktif mempromosikan kesedaran awam mengenai
pemuliharaan hidupan liar melalui Program Komunikasi, Pendidikan dan Kesedaran
Awam sebelum Perintah Kawalan Pegerakan (PKP) dan akan meneruskan program ini
selepas PKP ditamatkan. Semasa PKP ini, kami melakukan program ini melalui
media sosial dan media arus perdana,” kata SFC. Menurut SFC, kakitangan SFC dari pejabat serantau, pejabat tapak dan Swift
Wildlife Action Team (SWAT) meningkatkan rondaan di pelbagai lokasi di seluruh
Sarawak untuk mengelakkan sebarang aktiviti pemburuan haram.  Pegawai penguatkuasa sentiasa bersedia untuk menyiasat maklumat yang mereka
terima. Manakala Pegawai Penguatkuasa Serantau bersama-sama dengan lebih 300
Renjer Hidupan Liar di seluruh negeri ini bekerjasama dan akan memberi isyarat
kepada pasukan jika kegiatan tersebut dijumpai. Mereka yang mempunyai maklumat mengenai aktiviti perdagangan hidupan liar
diminta menghubungi talian hotline SFC di talian 016-8565564 / 019-8859996
(Kuching), 019-8883561 (Sibu), 019-8223449 / 019-8332737 (Bintulu) dan
019-8290994 / 018- 9799778 (Miri). 
See author's posts
